Source: https://eur-lex.europa.eu/legal-content/MT/TXT/?uri=CELEX:52007SC0169&print=true
Timestamp: 2020-01-18 03:18:29+00:00
Document Index: 558937

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Art. 1', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Brussel 14.2.2007
SEG(2007) 169 finali
Komunikazzjoni interpretattiva dwar proċeduri għar-reġistrazzjoni ta' vetturi bil-mutur li joriġinaw fi Stat Membru ieħor
Komunikazzjoni interpretattiva dwar proċeduri għar-reġistrazzjoni ta' vetturi bil-mutur li joriġinaw fi Stat Membru ieħor (Test b’rilevanza għaż-ŻEE)
Ix-xiri ta' vettura bil-mutur fi, jew it-trasferiment ta' vettura bil-mutur lejn Stat Membru ieħor sar ħafna eħfef minn ftit snin ilu, l-aktar minħabba tliet żviluppi importanti.
1. Is-sistemi nazzjonali differenti ta' approvazzjoni tat-tip ġew sostitwiti mis-sistema ta' approvazzjoni tat-tip ta' karozzi kompluti (WVTA)[1] tal-KE li bdiet tapplika għal ħafna mill-karozzi tal-passiġġieri u muturi fuq bażi mandatorja sa minn Jannar 1998 u Ġunju 2003, rispettivament. B'riżultat ta' dan, dawn il-kategoriji ta' vetturi bil-mutur għandhom jikkonformaw mad-direttivi rilevanti kollha dwar l-approvazzjoni tat-tip tal-KE sabiex jitqiegħdu fis-suq, u l-Istati Membri ma jistgħux jirrifjutaw il-bejgħ, ir-reġistrazzjoni jew id-dħul fis-servizz ta' dawn il-vetturi. Proposta għal "Direttiva ta' Qafas"[2] ġdida bħalissa qed tiġi kkunsidrata mill-Parlament Ewropew u l-Kunsill. Ladarba jkunu adottati, vetturi kummerċjali (xarabanks u kowċis, vannijiet u trakkijiet) se jkunu inklużi fl-approvazzjoni tat-tip ta' karozzi kompluti tal-KE. L-approvazzjoni tat-tip tal-KE uniformi madwar l-Unjoni Ewropea tippermetti reġistrazzjoni aktar mgħaġġla u aktar faċli fl-Istati Membri kollha.
2. Ir-regolament ġdid ta' eżenzjoni sħiħa dwar l-applikazzjoni tar-regoli tal-kompetizzjoni għal bejgħ u servizzi ta' vetturi bil-mutur[3] tejjeb aktar il-possibbiltajiet tal-konsumaturi Ewropej li jgawdu mis-suq waħdieni fil-prattika biex b'hekk il-konsumaturi jistgħu jieħdu l-aħjar vantaġġ mid-differenzi fil-prezzijiet bejn l-Istati Membri varji. Per eżempju, il-konsumaturi issa jistgħu jużaw mingħajr limitazzjoni s-servizzi ta' intermedjarji jew aġenti xerrejja sabiex jixtru l-vettura bil-mutur tagħhom fejn jgħodd għalihom. Id-distributuri għandhom libertà akbar li joperaw barra mit-territorju ta' pajjiżhom u jbiegħu vetturi lil konsumaturi fi Stati Membri oħrajn (hekk imsejjaħ bejgħ attiv b'żieda mal-bejgħ passiv fejn il-konsumaturi jieħdu l-inizjattiva li javviċinaw id-distributur).
3. Il-Komunità Ewropea (KE) introduċiet ċertifikat ta' reġistrazzjoni armonizzat għal vetturi bil-mutur[4]. L-għan ewlieni tagħha huwa li tiffaċilita l-moviment ħieles ta' vetturi rreġistrati fi Stat Membru wieħed, fuq it-toroq ta' Stati Membri oħrajn, u d-dħul fis-servizz mill-ġdid ta' vetturi li preċedentement kienu ġew irreġistrati fi Stat Membru ieħor.
Madankollu, numru konsiderevoli ta' ċittadini u intrapriżi għadhom jibżgħu jixtru vettura bil-mutur fi Stat Membru ieħor peress li jibżgħu li jiffaċċjaw burokrazija bla bżonn u spejjeż żejda f'pajjiżhom. Barra minn hekk, it-trasferiment ta' vetturi bil-mutur lejn Stat Membru ieħor għadu joħloq l-ilmenti, b'mod partikolari minħabba t-toqol ta' l-approvazzjoni tat-tip u tal-proċeduri ta' reġistrazzjoni. Bħalissa, daqs 20% tal-każijiet ta' ksur tal-liġijiet li jinsabu għaddejja fil-qasam ta' l-Artikoli 28 sa 30 tat-Trattat tal-KE u 7% tal-każijiet SOLVIT jikkonċernaw ir-reġistrazzjoni ta' vetturi bil-mutur[5].
Din il-Komunikazzjoni timmira li tipprovdi ħarsa ġenerali komprensiva u reviżjoni aġġornata dwar il-prinċipji tal-liġi tal-KE li japplikaw għar-reġistrazzjoni ta' vetturi bil-mutur fi Stat Membru għajr għall-Istat tax-xiri, u għat-trasferiment ta' reġistrazzjoni bejn l-Istati Membri, fid-dawl ta' l-iżviluppi reċenti fil-leġiżlazzjoni Ewropea u fil-ġuriżdizzjoni tal-Qorti tal-Ġustizzja. Din il-komunikazzjoni, madankollu, ma tagħtix viżjoni globali tal-prinċipji tal-liġi tal-KE li japplikaw għat-taxxi ta' reġistrazzjoni tal-karozza u għat-taxxi ta' ċirkolazzjoni[6], li bħalissa huma rregolati mill-Artikoli 25 jew 90 tat-Trattat tal-KE[7].
Din il-komunikazzjoni tieħu post fl-intier tagħha il-Komunikazzjoni tal-Kummissjoni (96/C 143/04)[8]. Wieħed għandu jinnota, madankollu, li l-Qorti Ewropea tal-Ġustizzja biss għandha l-awtorità li tiddeċiedi b'mod definittiv dwar l-interpretazzjoni tal-liġi Komunitarja.
Din il-komunikazzjoni hija ta' interess partikolari għall-awtoritajiet ta' l-Istati Membri li għandhom x'jaqsmu ma' l-approvazzjoni u mar-reġistrazzjoni tal-vetturi bil-mutur, u se tgħinhom jimplimentaw il-liġi tal-KE kif suppost. Il-Kummissjoni se telabora gwida għall-konsumaturi, li fiha ser jiġu spjegati t-trasferiment u r-reġistrazzjoni ta' vetturi fi ħdan l-UE.
F'kull każ, il-Kummissjoni se tkompli tissorvelja b'attenzjoni l-implimentazzjoni korretta tal-prinċipji tal-liġi tal-KE li japplikaw għar-reġistrazzjoni u t-trasferiment ta' vetturi bil-mutur.
2. TERMINOLOĠIJA
Din il-Komunikazzjoni tkopri l-ewwel reġistrazzjoni ta' vetturi bil-mutur kif ukoll ir-reġistrazzjoni ta' vetturi bil-mutur li qabel kienu rreġistrati fi Stat Membru ieħor irrelevanti jekk ikunux ġodda jew użati.
Għall-fini ta' din il-komunikazzjoni:
- "Vettura bil-mutur" hi
- kull vettura bil-mutur maħsuba għall-użu fit-triq, kemm kompluta u kemm le, li jkollha minn ta' lanqas erba' roti u maħsuba għal veloċità massima li taqbeż il-25 km/h, u l-karrijiet tagħha, bl-eċċezzjoni ta' vetturi li jinstaqu fuq il-linji tal-ferrovija, u ta' tratturi li jintużaw fir-raba' u l-foresti, il-makkinarju mobbli kollu u vetturi kummerċjali tqal[9]; jew
- Kwalunkwe vettura tal-mutur b'żewg jew bi tliet roti sew jekk b'roti pari jew le, intiża biex tinstaq fit-triq[10].
- Vettura bil-mutur tkun irreġistrata qabel fi Stat Membru ieħor" meta tkun kisbet l-awtorizzazzjoni amministrattiva għad-dħul fis-servizz fit-traffiku tat-triq, li tinvolvi l-identifikazzjoni tagħha u l-ħruġ tan-numru ta' reġistrazzjoni. Din il-komunikazzjoni għalhekk għandha wkoll x'taqsam ma' vetturi bil-mutur li kienu suġġetti għal reġistrazzjoni temporanja jew fuq żmien qasir, u vetturi tal-mutur li kienu suġġetti għal reġistrazzjoni professjonali.
- It-tul tal-perjodu li matulu vettura tkun ġiet irreġistrata fi Stat Membru wieħed qabel it-trasferiment tagħha lejn Stat Membru ieħor hu irrelevanti.
3. IR-REġISTRAZZJONI TA' VETTURA BIL-MUTUR FL-ISTAT MEMBRU TA' RESIDENZA
3.1. X'inhu l-Istat Membru ta' residenza għall-għan ta' reġistrazzjoni?
Skond il-Qorti tal-Ġustizzja, ir-reġistrazzjoni hija r-riżultat naturali tat-twettiq tal-poteri ta' tassazzjoni fil-qasam tal-vetturi bil-mutur. Hija tiffaċilita s-superviżjoni kemm għall-Istat Membru ta' reġistrazzjoni kif ukoll għal Stati Membri oħrajn, peress li r-reġistrazzjoni fi Stat Membru wieħed tikkostitwixxi prova ta' ħlas ta' taxxi fuq vetturi bil-mutur f'dak l-Istat[11].
Kull individwu għandu jirreġistra l-vettura tiegħu fl-Istat Membru fejn normalment huwa residenti. L-Artikolu 7 tad-Direttiva 83/182/KEE[12] u l-Artikolu 6 tad-Direttiva 83/183/KEE[13] stipulaw regoli preċiżi biex tiġi ddeterminata r-residenza normali f'sitwazzjonijiet fejn il-persuni kkonċernati jkunu qegħdin rispettivament jgħixu u jsuqu b'mod temporanju jew permanenti fi Stat Membru minbarra dak tagħhom. Madankollu, il-ġuriżdizzjoni tal-Qorti tal-Ġustizzja ssostni li l-kriterju kwantitattiv li għalih jirreferi dan l-artikolu (jeħtieġ li tgħix għal aktar minn 185 ġurnata kull sena f’post speċifiku) ma jistax jitqies bħala l-kriterju ewlieni jekk ikun hemm fatturi oħrajn li jbiddlu s-sitwazzjoni.
Skond il-Qorti tal-Ġustizzja, meta persuna jkollha rabtiet kemm personali kif ukoll tax-xogħol f'żewġ Stati Membri, ir-residenza normali tagħha, determinata fil-kuntest ta' evalwazzjoni sħiħa b'referenza għall-fatti rilevanti kollha, hija dik fejn jinsab iċ-ċentru permanenti ta' l-interessi ta' dik il-persuna; f'każ li evalwazzjoni sħiħa bħal din ma tirriżultax fid-determinazzjoni tagħha, trid tingħata prevalenza lil rabtiet personali[14].
3.2. Il-passi differenti biex tinkiseb ir-reġistrazzjoni ta' vettura bil-mutur.
Il-leġiżlazzjoni nazzjonali kurrenti ta' l-Istati Membri tistipula (massimu ta') tliet passi differenti għar-reġistrazzjoni ta' vettura bil-mutur fl-Istat Membru li jirċievi:
- L-approvazzjoni tal-karatteristiċi tekniċi tal-vettura bil-mutur , li f’ħafna każijiet se tkun l-approvazzjoni tat-tip tal-KE. Ċerti tipi ta' vetturi bil-mutur, madankollu, għadhom suġġetti għal proċeduri ta' approvazzjoni nazzjonali.
- It-testijiet tal-validità tal-vetturi użati għal fuq it-triq, li l-għan tagħhom huwa li jivverifikaw għal finijiet ta' protezzjoni tas-saħħa u tal-ħajja tal-bnedmin, li vettura bil-mutur speċifika hija fil-fatt fi stat tajjeb ta’ tiswija fil-mument tar-reġistrazzjoni;
- Ir-reġistrazzjoni tal-vettura bil-mutur , jiġifieri l-awtorizzazzjoni amministrattiva għad-dħul fis-servizz fit-traffiku tat-triq, li tinvolvi l-identifikazzjoni tal-vettura bil-mutur u l-ħruġ ta' numru ta' reġistrazzjoni għaliha.
3.3. L-approvazzjoni tal-karatteristiċi tekniċi tal-vettura bil-mutur
3.3.1. Approvazzjoni tat-tip tal-KE
Il-karozzi tal-passiġġieri approvati mill-1996, il-muturi approvati minn Mejju 2003 u t-tratturi approvati mill-2005, kollha mibnija skond is-serje, huma fi prinċipju suġġetti għal approvazzjoni tat-tip tal-KE. Din hija proċedura li permezz tagħha Stat Membru jiċċertifika li tip ta' vettura tissodisfa r-rekwiżiti Ewropej kollha ta' sikurezza u ħarsien ta' l-ambjent li jridu jitħaddmu. L-approvazzjoni tat-tip tal-KE hija valida fl-Istati Membri kollha.
Meta l-manifattur tal-vettura bil-mutur jissottometti, skond id-Direttiva 70/156/KEE, l-applikazzjoni tiegħu għall–approvazzjoni tat-tip tal-KE lill-awtorità għall-approvazzjoni ta' Stat Membru, li jagħti l-approvazzjoni tat-tip tal-KE lill-vettura jekk din tkun konformi mar-rekwiżiti kollha tad-direttivi rilevanti[15], l-awtorità għall-approvazzjoni ta' dak l-Istat Membru tibgħat lill-awtoritajiet għall-approvazzjoni ta' l-Istati Membri l-oħrajn kopja taċ-ċertifikat ta' l-approvazzjoni tat-tip tal-vettura għal kull tip ta' vettura li hi tkun approvat jew irrifjutat li tapprova, jew li għaliha tkun irtirat iċ-ċertifikazzjoni.
Il-manifattur, fil-kapaċità tiegħu bħala d-detentur ta' l-approvazzjoni tat-tip tal-KE, joħroġ ċertifikat ta' konformità tal-KE li juri li l-vettura tkun ġiet iffabbrikata b'konformità mat-tip ta' vettura approvat. Iċ-ċertifikat ta' konformità tal-KE għandu jakkumpanja kull vettura ġdida tat-tip approvat tal-KE. Barra minn dan, ir-regoli ta' kompetizzjoni tal-KE li jridu jitħaddmu jitolbu li l-manifatturi joħorġu ċertifikati ta' konformità tal-KE f'mod opportun u li mhux diskriminatorju irrelevanti mid-destinazzjoni u / jew l-oriġini tal-vettura (jiġifieri, irrelevanti jekk il-vettura tinbigħx lil konsumatur fi Stat Membru ieħor jew tkunx inkisbet min-negozjant mingħand distributur fi Stat Membru ieħor).
L-Istati Membri u l-Iżvizzera jistgħu biss jirreġistraw u jippermettu l-bejgħ jew id-dħul fis-servizz ta' vetturi ġodda tat-tip approvat tal-KE għal raġunijiet relatati mal-kostruzzjoni u t-tħaddim tagħhom, jekk ikunu akkumpanjati b'ċertifikat tal-konformità tal-KE validu.
Il-leġiżlazzjoni Ewropea ma teħtiġx li ċ-ċertifikat ta' konformità jibqa' mal-vettura wara r-reġistrazzjoni. Fil-biċċa l-kbira ta' l-Istati Membri ċ-ċertifikat ta' konformità tal-KE jinżamm mill-awtoritajiet ladarba l-vettura tiġi rreġistrata.
Il-vetturi l-ġodda tat-tip approvat tal-KE li huma akkumpanjati b'ċertifikat ta' konformità validu jistgħu ma jkunux meħtieġa li jgħaddu minn approvazzjoni ġdida tal-karatteristiċi tekniċi tagħhom jew li jikkonformaw ma' ħtiġiet tekniċi addizzjonali dwar il-kostruzzjoni u t-tħaddim tagħhom, sakemm ma jkunux ġew mibdula ovvjament wara li jkunu ħallew il-fabbrika tal-manifattur. Il-leġiżlazzjoni nazzjonali li skondha l-vetturi bil-mutur koperti b'ċertifikat validu ta' l-approvazzjoni tat-tip tal-KE ma jistgħux jiġu rreġistrati sakemm ma jkunx maħruġ ċertifikat nazzjonali li jivverifika l-konformità tagħhom mar-rekwiżiti nazzjonali, per eżempju dwar emissjonijiet ta’ l- exhaust , għalhekk mhux permess[16].
3.3.2. Approvazzjoni Nazzjonali
Skond il-liġi Komunitarja preżenti l-kategoriji ta' vetturi bil-mutur li ġejjin m'humiex tat-tip approvat tal-KE:
- Vetturi kummerċjali (xarabanks, kowċis, vannijiet u trakkijiet) u karrijiet;
- Vetturi mibnija f'serje żgħar;
- Vetturi approvati fuq bażi individwali.
Vettura bil-mutur ġdida li mhix tat-tip approvat tal-KE tista' tkun suġġetta għal approvazzjoni nazzjonali fl-Istat Membru li jirċievi, qabel ma tista' tiġi rreġistrata. L-approvazzjoni nazzjonali se tirriżulta f'ċertifikat ta' konformità nazzjonali li se jservi, fost għanijiet oħra, għar-reġistrazzjoni tal-vettura bil-mutur.
L-approvazzjoni nazzjonali tista' tkun jew approvazzjoni tat-tip nazzjonali jew approvazzjoni individwali nazzjonali:
- L-approvazzjoni tat-tip nazzjonali u l-approvazzjoni tat-tip nazzjonali f'serje żgħar huma maħsuba sabiex jiżguraw il-konformita tat-tip ta' vettura mar-rekwiżiti tekniċi nazzjonali li jridu jitħaddmu. Dan jirriżulta f'ċertifikat tal-konformità tat-tip nazzjonali maħruġ mill-manifattur, fejn jikkonferma li l-vettura speċifika kienet immanifatturata b'konformità mat-tip ta' vettura approvat.
- L-approvazzjoni individwali nazzjonali tikkonċerna ċ-ċertifikazzjoni ta' konformità ta' vettura partikolari (kemm unika u kemm le) mar-rekwiżiti nazzjonali rilevanti. Din il-proċedura tapplika b'mod partikolari għal vetturi importati individwalment minn pajjiżi terzi u li ma jikkonformawx mar-rekwiżiti Ewropej għall-approvazzjoni tat-tip, kif ukoll għal vetturi uniċi.
Il-proċeduri nazzjonali ta' l-approvazzjoni tat-tip u ta' l-approvazzjoni individwali għal vetturi bil-mutur sabiex ikunu użati jew irreġistrati għall-ewwel darba fl-UE normalment ma jidħlux fl-ambitu tal-liġi tal-KE.
Madankollu, il-proċeduri ta' approvazzjoni nazzjonali għal vetturi bil-mutur li diġà kisbu approvazzjoni nazzjonali fi Stat Membru ieħor u għal vetturi bil-mutur li digà kienu rreġistrati fi Stat Membru ieħor, iridu jikkonformaw ma' l-Artikoli 28 u 30 tat-Trattat tal-KE. Skond il-ġurisprudenza tal-Qorti tal-Ġustizzja, l-eżistenza ta' proċeduri nazzjonali bħal dawn mhix fiha nfisha neċessarjament kuntrarja għal dawn l-Artikoli.
Madankollu, dawn l-approvazzjonijiet iridu mill-inqas jissodisfaw il-kundizzjonijiet proċedurali li ġejjin sabiex jikkonformaw ma' l-Artikoli 28 u 30 tat-Trattat tal-KE[17].
4. Il-proċeduri ta' approvazzjoni nazzjonali jeħtieġu, f'kull każ, li jkunu bbażati fuq kriterji oġġettivi, mhux diskriminatorji li jkunu magħrufa bil-quddiem , b'tali mod li jiċċirkoskrivu l-eżerċizzju tad-diskrezzjoni ta' l-awtoritajiet nazzjonali, sabiex ma jkunux użati b'mod arbitrarju.
5. Proċeduri bħal dawn ma jistgħux jidduplikaw il-kontrolli li diġà twettqu fil-kuntest ta' proċeduri oħrajn, jew fl-istess Stat jew fi Stat Membru ieħor. Dan ifisser li l-awtoritajiet nazzjonali mhumiex intitolati li jeħtieġu testijiet tekniċi meta dawk it-testijiet diġà twettqu fi Stat Membru ieħor u r-riżultati tagħhom huma disponibbli għall-awtoritajiet, jew fuq talba tagħhom jistgħu jitqiegħdu għad-dispożizzjoni tagħhom. Dan jeħtieġ approċċ attiv min-naħa tal-korp nazzjonali li tkun saritlu applikazzjoni għal approvazzjoni ta' vettura bil-mutur jew rikonoxximent, f'dak il-kuntest, ta' l-ekwivalenza ta' ċertifikat ta' approvazzjoni maħruġ minn korp ta' approvazzjoni ta' Stat Membru ieħor. Aktar minn hekk, approċċ attiv bħal dan huwa meħtieġ ukoll, fejn xieraq, mill-korp ta' l-aħħar, u f'dan ir-rigward huwa f'idejn l-Istati Membri li jiżguraw li l-korpi ta' approvazzjoni kompetenti jikkooperaw ma' xulxin bil-għan li jiffaċilitaw il-proċeduri li għandhom jiġu segwiti biex jiksbu aċċess għas-suq nazzjonali ta' l-Istati Membri importaturi[18].
6. Il-proċedura trid tkun waħda li hija aċċessibbli fil-pront u tista' titlesta fi żmien raġjonevoli, u, jekk twassal għal ċaħda, id-deċiżjoni ta' ċaħda trid tiġi kkontestata quddiem il-qrati. Il-proċedura trid tkun stipulata espressament f'miżura ta' applikazzjoni ġenerali li torbot lill-awtoritajiet nazzjonali. Barra minn hekk, il-proċedura ta' approvazzjoni nazzjonali ma tikkonformax mal-prinċipji fundamentali tal-moviment liberu tal-merkanzija jekk it-tul ta' żmien tagħha u l-ispejjeż sproporzjonati li ġġib magħha jnaffru lis-sid tal-vettura bil-mutur milli jfittex l-approvazzjoni tal-vettura bil-mutur.
Ir-rekwiżiti tekniċi ta' l-Istat Membru li jirċievi m'għandhomx jeħtieġu li l-vettura bil-mutur tkun modifikata bla bżonn. Il-fatt li l-vettura bil-mutur kienet diġà rreġistrata fi Stat Membru ieħor ifisser li l-awtoritajiet kompetenti tiegħu qiesu li l-vettura bil-mutur issodisfat ir-rekwiżiti tekniċi li jridu jitħaddmu hemm. L-approvazzjoni ta' vettura bil-mutur diġà approvata fi Stat Membru ieħor, irrelevanti jekk il-vettura kinitx diġà rreġistrata jew le, tista' għalhekk tkun miċħuda biss mill-awtoritajiet nazzjonali kompetenti jekk il-vettura bil-mutur iġġib magħha riskju ġenwin għas-saħħa pubblika. Skond il-ġurisprudenza tal-Qorti tal-Ġustizzja, l-Istati Membri, meta jeżerċitaw id-diskrezzjoni tagħhom dwar il-ħarsien tas-saħħa pubblika, jridu jikkonformaw mal-prinċipju ta' proporzjonalità. Il-mezzi li jagħżlu għandhom għalhekk ikunu limitati għal dak li huwa tabilħaqq meħtieġ biex ikun żgurat il-ħarsien tas-saħħa pubblika jew biex ikunu sodisfatti r-rekwiżiti prinċipali dwar, per eżempju, is-sikurezza fit-toroq, u għandhom ikunu proporzjonali għall-għan hekk mixtieq, li ma setax jiġi milħuq bil-miżuri anqas restrittivi tal-kummerċ fi ħdan il-Komunità[19]. Peress li l-Artikolu 30 tat-Trattat tal-KE jistipola eċċezzjoni, li għandha tkun interpretata b'mod strett[20], għar-regola tal-moviment liberu tal-merkanzija fi ħdan il-Komunità, huwa f'idejn l-awtoritajiet nazzjonali li jitolbuha li juru f'kull każ li l-applikazzjoni tar-regoli tagħhom hija meħtieġa biex jingħata ħarsien effettiv lill-interessi msemmija fl-Artikolu 30 tat-Trattat tal-KE u, b'mod partikolari, li l-approvazzjoni tal-vettura bil-mutur ikkonċernata ġġib magħha riskju reali għas-saħħa pubblika jew għas-sikurezza fit-toroq.
Ma jistax ikun argumentat raġonevolment li s-sempliċi fatt li vettura kienet ġiet approvata skond ir-regoli ta' Stat Membru ieħor u possibbilment (iżda mhux neċessarjament) għandha ċerti karatteristiċi tekniċi li jvarjaw minn dawk stipulati fil-liġi ta' l-Istat Membru tad-destinazzjoni jew minn dawk ta' l-approvazzjoni tat-tip ekwivalenti f'dak l-Istat tikkostitwixxi riskju serju għas-saħħa tal-bniedem jew għall-ambjent.
Fil-prattika, dan jeħtieġ li l-awtoritajiet kompetenti ta' l-Istat Membru li jirċievi jieħdu l-passi li ġejjin:
7. Il-karatteristiċi tekniċi ta' vettura bil-mutur li ġiet approvata u rreġistrata minn qabel fi Stat Membru ieħor iridu l-ewwel jiġu evalwati fid-dawl tar-regoli tekniċi fis-seħħ fl-Istat Membru li jirċievi. Madankollu, mhux fuq il-bażi tar-regoli attwali fis-seħħ, iżda fuq il-bażi tar-regoli li kienu fis-seħħ (fl-Istat Membru li jirċievi) fil-mument ta' approvazzjoni fl-Istat Membru ta' l-oriġini.
8. L-awtoritajiet kompetenti għandhom iqisu t-test u ċ-ċertifikati maħruġa mill-awtoritajiet kompetenti ta' Stati Membri oħrajn u mill-manifattur[21]. Testijiet addizzjonali jistgħu jiġu imposti biss meta jkunu meħtieġa biex jipprovdu lill-awtoritajiet kompetenti b'informazzjoni li ma tistax tinstab fuq iċ-ċertifikati.
9. Fuq dik il-bażi, l-awtoritajiet kompetenti se jiddeterminaw fuq liema punti l-vettura bil-mutur ma tikkonformax mar-regoli tekniċi li jridu jitħaddmu fl-Istat Membru li jirċievi fil-mument ta' l-ewwel approvazzjoni tal-vettura fl-UE.
10. L-awtoritajiet kompetenti jistgħu mbagħad japplikaw biss regoli tekniċi nazzjonali li huma proporzjonati fid-dawl ta' waħda mir-raġunijiet imperattivi rikonoxxuti mill-Qorti bħala rekwiżiti obbligatorji jew imsemmija fl-Artikolu 30 KE. Għandu jiġi enfasizzat li t-tħaddim ta' regoli tekniċi nazzjonali mhux proporzjonati għal vettura bil-mutur speċifika jkun qed jikser il-liġi Komunitarja li, f'kull każ, tieħu preċedenza fuq il-liġi nazzjonali.
3.4. Testijiet tal-validità tal-vetturi għal fuq it-triq
L-għan tat-testijiet tal-validità tal-vettura fit-triq huwa li jivverifika li l-vettura bil-mutur speċifika hija fil-fatt fi stat tajjeb ta' tiswija fil-mument ta' reġistrazzjoni. Madankollu, il-fatt li vettura bil-mutur kienet użata f'toroq pubbliċi mill-aħħar test tal-validità tal-vettura fit-triq jista' jiġġustifika t-test tal-validità tal-vettura fit-triq mar-reġistrazzjoni fi Stat Membru ieħor.
Skond il-ġurisprudenza tal-Qorti tal-Ġustizzja[22], l-Istati Membri jistgħu għalhekk jeħtieġu li l-vetturi bil-mutur li kienu rreġistrati minn qabel fl-istess Stat Membru jew f'ieħor jgħaddu mit-test tal-validità tal-vettura fit-triq qabel ir-reġistrazzjoni, sakemm din l-ispezzjoni hija obbligatorja għal kull trasferiment ta' proprjetà ta' kull vettura bil-mutur simili jew għal kull bidla tad-detentur taċ-ċertifikat ta' reġistrazzjoni, irrelevanti jekk il-vettura bil-mutur kinitx irreġistrata fl-istess Stat Membru jew f'ieħor. It-test tal-validità tal-vettura fit-triq qabel ir-reġistrazzjoni għandu mill-inqas jissodisfa l-istess kundizzjonijiet proċedurali ta' l-approvazzjoni tal-karatteristiċi tekniċi tal-vettura bil-mutur, jiġifieri:
11. Għandu jkun ibbażat fuq kriterji oġġettivi, mhux diskriminatorji li jkunu magħrufa bil-quddiem , b'tali mod li jiċċirkoskrivu l-eżerċizzju tad-diskrezzjoni ta' l-awtoritajiet nazzjonali, sabiex ma jkunux użati b'mod arbitrarju.
12. L-ittestjar tal-validità tal-vetturi fit-triq ma jistgħux jidduplikaw il-kontrolli li diġà ġew imwettqa fil-kuntest ta' proċeduri oħrajn, jew fl-istess Stat jew fi Stat Membru ieħor. Meta vettura tkun għaddiet minn ittestjar tal-validità fit-triq fi Stat Membru, il-prinċipju ta' ekwivalenza u rikonoxximent reċiproku stipulat mill-Artikolu 3(2) tad-Direttiva 96/96/KE jeħtieġ lill-Istati Membri kollha l-oħra li jagħrfu ċ-ċertifikat maħruġ f'dik l-okkażjoni, mingħajr ma dak iżommhom milli jeħtieġu xi testijiet addizzjonali li s-soltu jitwettqu għal għanijiet ta' reġistrazzjoni fit-territorju tagħhom, sakemm dawk it-testijiet mhumiex diġà koperti minn dak iċ-ċertifikat[23].
13. Il-Kummissjoni hija ta' l-opinjoni li l-proċedura tat-test tal-validità tal-vetturi fit-triq trid tkun waħda li hija aċċessibbli fil-pront u tista' titlesta fi żmien raġjonevoli. Biex ikun ristrett l-ittestjar tal-validità fit-triq għal vetturi importati lil stazzjonijiet tal-kontroll speċifiċi u indikati separatament jista' jikkostitwixxi ostaklu għall-kummerċ bejn l-Istati Membri.
3.5. Ir-reġistrazzjoni tal-vettura bil-mutur
Billi jirreġistra l-vettura bil-mutur, l-Istat Membru jawtorizza d-dħul tagħha fis-servizz fit-traffiku tat-triq, li jinvolvi l-identifikazzjoni tal-vettura bil-mutur u l-ħruġ ta' numru ta' reġistrazzjoni għaliha.
3.5.1. L-ewwel reġistrazzjoni ta' vetturi bil-mutur
Għal vetturi bil-mutur ġodda tat-tip approvat tal-KE mixtrija fi Stat Membru ieħor, l-Istat Membru ta' reġistrazzjoni għandu jitlob, minbarra d-data personali speċifika tal-persuna jew organizzazzjoni li qed ifittxu r-reġistrazzjoni taħt il-kodiċi armonizzat tal-Komunità[24] Ċ, iċ- ċertifikat ta' konformità tal-KE [25] .
Għal vetturi li mhumiex tat-tip approvat tal-KE, l-Istat Membru jista' jitlob preżentazzjoni ta' l-approvazzjoni tat-tip nazzjonali rilevanti jew ċertifikati ta' l-approvazzjoni individwali nazzjonali (ara sezzjoni 3.3.2).
Il-Kummissjoni hija tal-fehma li l-Istati Membri huma intitolati jivverifikaw fil-mument ta' reġistrazzjoni jekk il-VAT kienx imħallas kif suppost.
Meta negozjant professjonali fi Stat Membru ieħor ibiegħ vettura bil-mutur, huwa obbligat li joħroġ fattura. Għal raġunijiet ta' VAT, hemm żewġ possibbiltajiet:
14. Il-vettura bil-mutur hija "ġdida", fejn il-provvista ssir jew fi żmien sitt xhur mid-data ta' l-ewwel dħul fis-servizz jew fejn il-vettura tkun vjaġġat għal mhux aktar minn 6000 kilometru. Il-VAT tkun dovuta fl-Istat Membru li fih tittieħed il-vettura skond l-Artikolu 2 tad-Direttiva 2006/112/KE tat-28 ta' Novembru 2006 fuq is-sistema komuni tat-taxxa fuq il-valur miżjud (id-Direttiva tal-VAT). Il-provvista ta' mezzi ġodda ta' trasport hija eżenti fl-Istat Membru ta' l-oriġini fejn huwa stabbilit in-negozjant (Artikolu 138(2)(a) tad-Direttiva tal-VAT). Skond din id-dispożizzjoni, biex tinkiseb din l-eżenzjoni, jrid ikun ġustifikat li l-mezz ġdid ta' trasport huwa mibgħut jew ittrasportat lill-konsumatur, minn jew f'isem il-bejjiegħ jew il-konsumatur, f'destinazzjoni barra mill-Istat Membru ta' l-oriġini iżda fi ħdan il-Komunità.
15. Il-vettura bil-mutur mhijiex "ġdida": meta persuna privata tmur fi Stat Membru ieħor biex tixtri l-vettura bil-mutur u tittrasportaha lura hija stess (jew tirranġa biex isir dan) allura hi tixtri bir-rata tat-taxxa tal-VAT fil-waqt tal-bejgħ u r-riżultat huwa t-tassazzjoni "fl-oriġini". Il-VAT se tkun dovuta fl-Istat Membru fejn huwa stabbilit in-negozjant. Meta n-negozjant tal-karozza jkun xtara l-karozza mingħand bejjiegħ inizjali li, b'mod partikolari, ma naqqasx il-VAT inkluża fil-prezz ta' meta nxtrat il-vettura bil-mutur, l-iskema speċjali fuq oġġetti użati (l-"iskema ta' marġni") għandha titħaddem (Artikolu 312 et seq. tad-Direttiva tal-VAT).
Meta individwu privat ibiegħ il-vettura bil-mutur tiegħu, jista' jkun, għal raġunijiet ta' VAT,
16. "Ġdida" (għad-definizzjoni tal-vettura ġdida ara fil-punt a. hawn fuq). F'dak il-każ il-VAT tkun dovuta fl-Istat Membru li fih ittieħdet il-vettura. (Artikolu 2 tad-Direttiva tal-VAT). Sabiex tiġi evitata taxxa doppja, l-individwu privat li jkun biegħ il-"karozza ġdida" huwa intitolat li jnaqqas jew li jingħata lura l-VAT inkluża fil-prezz ta' meta tkun inxtrat fl-Istat Membru ta' l-oriġini, sa ammont li ma jaqbiżx l-ammont ta' VAT li jkun obbligat iħallas li kieku l-provvista tkun taxxabbli fl-Istat Membru ta' l-oriġini (Artikolu 172 tad-Direttiva tal-VAT).
17. Mhux "ġdida". It-tranżazzjoni ma tidħolx fl-ambitu ta' VAT. L-ebda VAT ma tkun dovuta.
Il-Kummissjoni tqis li l-awtoritajiet nazzjonali jistgħu jeħtieġu wkoll, fil-mument ta' reġistrazzjoni, prova ta' kopertura ta’ l-assigurazzjoni .
3.5.2. Vetturi bil-mutur li kienu rreġistrati minn qabel fi Stat Membru ieħor
Għal vetturi bil-mutur li kienu rreġistrati minn qabel fi Stat Membru ieħor, l-Istat Membru ta' reġistrazzjoni jista' jitlob biss is-sottomissjoni tad-dokumenti li ġejjin:
18. L-oriġinal jew kopja taċ-ċertifikat ta' reġistrazzjoni mhux armonizzat maħruġ fi Stat Membru ieħor: Ħafna vetturi rreġistrati qabel l-2004 għad għandhom iċ-ċertifikat ta' reġistrazzjoni mhux armonizzat. M'hemmx obbligu fil-liġi Komunitarja li jintbagħtu l-oriġinal jew kopja ta' dan it-tip ta' ċertifikat maħruġ fi Stat Membru ieħor lill-awtoritajiet ta' reġistrazzjoni nazzjonali ta' l-Istat Membru tad-destinazzjoni. Il-Kummissjoni hija ta' l-opinjoni, madankollu, li l-liġi nazzjonali tista' tobbliga lix-xerrej jissottometti kopja taċ-ċertifikat ta' reġistrazzjoni maħruġ fl-Istat Membru ta' l-oriġini qabel jirreġistra l-vettura bil-mutur, sabiex jiġu evitati kontrolli amministrattivi doppji jew biex titnaqqas il-kriminalità fuq il-vetturi.
19. Iċ-ċertifikat ta' reġistrazzjoni armonizzat: Iċ-ċertifikat ta' reġistrazzjoni armonizzat maħruġ minn Stat Membru jrid ikun rikonoxxut mill-Istati Membri l-oħra għar-reġistrazzjoni mill-ġdid tal-vettura fi Stat Membru ieħor[26]. Meta xerrej jixtri vettura bil-mutur li għandha ċ-ċertifikat ta' reġistrazzjoni armonizzat, huwa jkun irċieva l-Parti I taċ-ċertifikat ta' reġistrazzjoni ta' qabel f'kull każ u l-Parti II jekk tkun inħarġet. Il-Parti I taċ-ċertifikat ta' reġistrazzjoni ta' qabel u l-Parti II (jekk inħarġet) għandhom jintbagħtu lill-awtoritajiet ta' reġistrazzjoni fl-Istat Membru tad-destinazzjoni sabiex dawn l-awtoritajiet ikunu jistgħu jirtiraw il-parti(jiet) taċ-ċertifikat ta' reġistrazzjoni ta' qabel. Huma għandhom, fi żmien xahrejn, jinformaw lill-awtoritajiet ta' l-Istat Membru li jkun ħareġ iċ-ċertifikat dwar l-irtirar tiegħu. Barra minn hekk, huma għandhom jirritornaw iċ-ċertifikat li huma jkunu rtiraw lil dawk l-awtoritajiet jekk dawn jitolbu li jsir dan fi żmien sitt xhur minn meta jiġi rtirat. Meta ċ-ċertifikat ta' reġistrazzjoni jkun jikkonsisti f'Partijiet I u II[27], u l-Parti II tkun nieqsa, l-awtoritajiet kompetenti fl-Istat Membru fejn ir-reġistrazzjoni l-ġdida tkun ġiet mitluba jistgħu jiddeċiedu, f'każijiet eċċezzjonali, li jerġgħu jirreġistraw il-vettura, iżda dan isir biss wara li jkunu kisbu konferma, bil-miktub jew b'mezz elettroniku, mill-awtoritajiet kompetenti fl-Istat Membru fejn kienet irreġistrata qabel il-vettura, li l-applikant huwa intitolat sabiex jirreġistra mill-ġdid il-vettura fi Stat Membru ieħor[28].
20. Iċ-ċertifikat ta' konformità nazzjonali jew tal-KE:
21. L-awtoritajiet nazzjonali ma jistgħux jitolbu ċ-ċertifikat ta' konformità tal-KE għal vetturi li qabel kienu rreġistrati fi Stat Membru ieħor jekk iċ-ċertifikat ta' reġistrazzjoni preċedenti tal-vettura jikkonforma bis-sħiħ mal-mudell fid-Direttiva 1999/37/KE. Skond l-Artikolu 4 tad-Direttiva, iċ-ċertifikat ta' reġistrazzjoni maħruġ minn Stat Membru jrid ikun rikonoxxut mill-Istati Membri oħrajn għar-reġistrazzjoni mill-ġdid tal-vettura bil-mutur f'dawk l-Istati.
22. Madankollu, l-awtoritajiet nazzjonali jistgħu jitolbu ċ-ċertifikat ta' konformità tal-KE għal vetturi li qabel kienu rreġistrati fi Stat Membru ieħor meta ċ-ċertifikat ta' reġistrazzjoni mhux armonizzat ta' l-Istat Membru l-ieħor ma jħallihomx jidentifikaw il-vettura bil-mutur b’biżżejjed preċiżjoni.
23. Jekk il-vettura bil-mutur m'għandha l-ebda ċertifikat ta' konformità tal-KE, l-awtoritajiet nazzjonali jistgħu jitolbu ċertifikat ta' konformità nazzjonali;
24. Prova tal-ħlas ta' VAT, jekk il-vettura hija ġdida għal raġunjiet ta' VAT (ara t-taqsima 3.5.1.);
25. Ċertifikat ta' l-assigurazzjoni;
26. Ċertifikat tal-validità tal-vettura fit-triq jekk l-ittestjar għal dan ikun obbligatorju għar-reġistrazzjonijiet mill-ġdid kollha ta' vetturi bil-mutur li qabel kienu rreġistrati fl-istess Stat Membru jew f'ieħor, rispettivament.
4. IT-TRASFERIMENT TA' VETTURA BIL-MUTUR LEJN STAT MEMBRU IEħOR
Vettura bil-mutur tista' ovvjament titqiegħed fuq karru jew fuq trakk u tittieħed fi Stat Membru ieħor. Madankollu ħafna vetturi bil-mutur se jiġu misjuqa lejn l-Istat Membru tad-destinazzjoni.
Il-biċċa l-kbira ta' l-Istati Membri jispeċifikaw li, bħala regola ġenerali, vettura bil-mutur ma tistax tkun misjuqa f'toroq pubbliċi mingħajr ma turi n-numru ta' reġistrazzjoni. Is-sitwazzjoni standard hija l-vettura bil-mutur qed tkun misjuqa bil-pjanċi ta' reġistrazzjoni ta' l-Istat Membru ta' l-oriġini jew l-Istat Membru tad-destinazzjoni.
Madankollu, r-responsabbiltà ċivili trid tibqa' koperta mill-assigurazzjoni[29] u tkun ħaġa tajba għas-sewwieqa li jżommu l-karta l-ħadra, jiġifieri ċ-ċertifikat internazzjonali ta' l-assigurazzjoni[30] magħhom waqt li jużaw il-vettura tagħhom. Madankollu, wara l-iffirmar tal-Ftehim Multilaterali[31] fl-Istati Membri kollha (kif ukoll f'Andorra, il-Kroazja, Liechtenstein, in-Norveġja u l-Iżvizzera), il-pjanċa ta' reġistrazzjoni tal-vettura hija l-ekwivalenti ta' ċertifikat ta' l-assigurazzjoni. Dan jippermetti l-vetturi bil-mutur li għandhom pjanċa ta' reġistrazzjoni minn wieħed minn dawn il-pajjiżi li jiċċirkolaw b’mod ħieles f'din iż-żona mingħajr ma jkun iċċekkjat fil-fruntieri ċ-ċertifikat ta' l-assigurazzjoni ta' responsabbiltà tal-karozzi obbligatorju.
Hemm żewġ modi kif wieħed isuq vettura bil-mutur b'mod legali lejn l-Istat Membru tad-destinazzjoni: jew il-vettura bil-mutur ikollha pjanċa ta' reġistrazzjoni professjonali jew il-vettura bil-mutur ikollha pjanċa ta' reġistrazzjoni temporanja.
4.1. Is-sewqan ta' vettura bil-mutur bi pjanċi tan-numru professjonali
L-iskemi ta' reġistrazzjoni professjonali jeżistu fil-biċċa l-kbira ta' l-Istati Membri sabiex jippermettu lill-bejjiegħa li jsuqu vetturi bil-mutur f'toroq pubbliċi għal żmien qasir ħafna mingħajr ma jkunu obbligati li jirreġistrawhom formalment. L-iskemi ta' reġistrazzjoni professjonali huma rriservati għal manifatturi, muntaturi, distributuri u negozjanti, fir-rigward ta' vetturi bil-mutur li huma jkollhom.
Il-biċċa l-kbira ta' l-Istati Membri ma joħorġux ċertifikati ta' reġistrazzjoni professjonali bħala tali, li jinvolvu l-identifikazzjoni tal-vettura bil-mutur. Huma normalment jipprovdu tip ieħor ta' dokument, li joħloq rabta bejn il-pjanċi ta' reġistrazzjoni u d-detentur tagħhom, u/jew jeħtieġu lid-detentur li jżomm ġurnal ta' abbord fejn ikunu mniżżla l-vjaġġi li saru bil-pjanċa ta' reġistrazzjoni.
L-Artikolu 35(1)(a) tal-Konvenzjoni ta' Vjenna dwar it-Traffiku fit-Toroq[32] jispeċifika li l-Partijiet Kontraenti ma jistgħux jipprojbixxu l-moviment ta' vetturi bil-mutur li huma rreġistrati minn Parti Kontraenti oħra, sakemm is-sewwieq ikollu ċertifikat ta' reġistrazzjoni. Il-Partijiet Kontraenti jridu jirrikonoxxu wkoll iċ-ċertifikati ta' reġistrazzjoni maħruġa minn Partijiet Kontraenti oħrajn skond il-Konvenzjoni. Madankollu, m'hemm l-ebda dispożizzjoni tal-Konvenzjoni li teħtieġ jew tippermetti lill-Partijiet Kontraenti li jipprojbixxu l-moviment liberu ta' vetturi li ma jikkonformawx mal-Konvenzjoni.
Rigward it-tranżitu ħieles ta' prodotti fi ħdan il-Komunità[33], iċ-ċaqliq intra-Komunitarju ta' vetturi bil-mutur li juru numru ta' reġistrazzjoni professjonali maħruġ fi Stat Membru ieħor huwa rregolat mit-Trattat tal-KE[34], u b'mod partikolari mill-Artikolu 28 tiegħu. L-impedimenti possibbli għandhom ikunu ġġustifikati skond l-Artikolu 30 KE jew skond waħda mill-ħtiġijiet aċċettati mill-Qorti tal-Ġustizzja.
Il-prinċipju li kull Stat Membru se jieħu l-miżuri kollha xierqa biex jiżgura li r-responsabbiltà ċivili fir-rigward ta' l-użu ta' vetturi li normalment huma bbażati fit-territorju tiegħu tkun koperta mill-assigurazzjoni normalment japplika wkoll għal vetturi li jġorru pjanċi ta' reġistrazzjoni professjonali. Il-limitu tar-responsabbiltà li huwa kopert u t-termini u l-kondizzjonijiet tal-kopertura huma ddeterminati fuq il-bażi ta' dawn il-miżuri. Madankollu, l-Istati Membri jistgħu jeskludu vetturi li jġorru pjanċi ta' reġistrazzjoni professjonali minn dan l-obbligu (jiġifieri jidderogaw mid-dispożizzjoni msemmija hawn fuq), jekk dawn il-pjanċi jidhru fuq lista mfassla mill-Istat Membru kkonċernat u kkomunikati lill-Istati Membri l-oħrajn u lill-Kummissjoni. F'dak il-każ, l-Istati Membri l-oħrajn iżommu d-dritt li jeħtieġu li l-persuna li jkollha l-kustodja ta' vettura bħal din ikollha fil-pussess tagħha karta ħadra valida jew li tkun ikkonkludiet kuntratt ta' assigurazzjoni fil-fruntiera li jkun konformi mal-ħtiġijiet ta' l-Istat Membru kkonċernat[35]. Madankollu, emenda ġdida tad-Direttiva 72/166/KEE introdotta mill-ħames Direttiva dwar l-Assigurazzjoni tal-Vetturi 2005/14/KE[36] tistqarr li vetturi eżentati mill-obbligu ta' l-assigurazzjoni għar-raġuni li jkollhom pjanċa speċjali jridu jkunu ttrattati fl-istess mod bħal vetturi mhux assigurati. Il-vittmi ta' inċidenti kkawżati minn vetturi bħal dawn se jkollhom id-dritt li japplikaw għal kumpens mal-korp ta' kumpens tal-pajjiż fejn sar l-inċident. Dan il-korp imbagħad għandu jkollu pretensjoni kontra l-fond ta' garanzija stabbilit fil-pajjiż fejn il-vettura normalment tkun ibbażata.
4.2. Il-vettura bil-mutur iġġorr pjanċa ta' reġistrazzjoni temporanja
Bosta Stati Membri waqqfu sistema ta' reġistrazzjoni temporanja sabiex il-vettura bil-mutur tkun tista' tiġi misjuqa għal żmien qasir qabel ma tikseb ir-reġistrazzjoni finali jew qabel ma tħalli t-territorju. Ir-reġistrazzjoni finali normalment issir fl-Istat Membru ta' l-oriġini tal-vettura. Madankollu, il-Kummissjoni hija tal-fehma li l-prinċipju ġenerali ta' tranżitu ħieles ta' prodotti u d-direttiva dwar dokumenti ta' reġistrazzjoni għal vetturi jfissru li l-Istat Membru ta' l-oriġini għandu wkoll jaċċetta l-użu – fuq it-territorju tiegħu – ta' pjanċi u ċertifikati ta' reġistrazzjoni temporanji maħruġa mill-Istat Membru tad-destinazzjoni.
Għal reġistrazzjoni temporanja:
- L-Istati Membri jistgħu joħorġu ċertifikat ta' reġistrazzjoni temporanja li mhux differenti, jew li hu ftit differenti mill-mudell stipulat fid-Direttiva 1999/37/KE . F'dak il-każ, l-Istati Membri l-oħrajn huma obbligati li jagħrfu ċ-ċertifikat ta' reġistrazzjoni temporanja maħruġ minn Stat Membru għall-identifikazzjoni tal-vettura fit-traffiku internazzjonali, sakemm is-sewwieq ikollu l-Parti I taċ-ċertifikat ta' reġistrazzjoni skond l-Artikolu 5(1) tad-Direttiva[37].
- Minflok, iċ- ċertifikat ta' reġistrazzjoni temporanja jista' jkun sostanzjalment differenti mill-mudell stipulat fid-Direttiva 1999/37/KE. L-Istati Membri l-oħrajn għandhom, fil-prinċipju, jagħrfu ċ-ċertifikat skond l-Artikoli 28 u 30 tat-Trattat tal-KE.
Il-moviment liberu tal-vettura bil-mutur li ġġorr pjanċa u ċertifikat ta' reġistrazzjoni temporanji jista' jitwaqqaf biss għal raġunijiet marbuta mas-sikurezza fit-toroq (bħall-kapaċitajiet ta' sewqan tas-sewwieq, il-konformità tiegħu mar-regoli lokali tat-triq jew il-validità tal-vettura fit-triq), fil-każ ta' suspett raġonevoli ta' serq tal-vettura jew meta l-awtoritajiet li jagħmlu l-kontrolli jkollhom dubji raġonevoli dwar il-validità taċ-ċertifikat.
Barra minn hekk, is-sewwieqa huma rrakkomandati li jġorru l-"karta l-ħadra" li tikkonferma l-kopertura ta' l-assigurazzjoni mill-inqas fil-livell minimu obbligatorju meħtieġ mil-liġijiet tal-pajjiż li jinżar. Matul il-vjaġġ u sar-reġistrazzjoni finali tagħha fl-Istat Membru tad-destinazzjoni, il-vettura għandha tkun koperta minn polza ta' l-assigurazzjoni maħruġa minn assiguratur awtorizzat biex jopera fl-Istat ta' l-oriġini tal-vettura. Madankollu, regola ġdida[38] li għandha tiġi trasposta mill-Istati Membri sa mhux aktar tard mill-11 ta' Ġunju 2007, tispeċifika li fejn vettura tkun mibgħuta minn Stat Membru wieħed għal ieħor, l-Istat Membru fejn jinsab ir-riskju għandu jitqies l-Istat Membru tad-destinazzjoni, immedjatament wara li tkun aċċettata l-kunsinna mix-xerrej għal perjodu ta' tletin ġurnata, anke jekk il-vettura ma tkunx ġiet irreġistrata formalment fl-Istat Membru tad-destinazzjoni. Permezz ta' dan ix-xerrej tal-vettura jista' jikseb kopertura ta' l-assigurazzjoni fl-Istat Membru ta' residenza tiegħu anke jekk il-vettura għad għandha pjanċa ta' reġistrazzjoni barranija (pjanċa temporanja tal-pajjiż ta' l-oriġini). F'termini prattiċi, dan ifisser li l-assigurazzjoni għandha ssir fil-pajjiż tad-destinazzjoni. Din l-assigurazzjoni tista' tiġi offruta minn intrapriżi ta' assigurazzjoni stabbiliti fl-Istat Membru tad-destinazzjoni, jew stabbiliti fi Stati Membri oħrajn li jipprovdu servizzi fl-Istat Membru tad-destinazzjoni grazzi għal provvista ħielsa ta' servizzi jew libertà ta' stabbiliment.
5. RIMEDJI
Kull deċiżjoni meħuda mill-awtoritajiet nazzjonali li jirrifjutaw l-approvazzjoni tat-tip tal-vettura bil-mutur jew li jirrifjutaw ir-reġistrazzjoni tagħha għandha tiġi mgħarrfa lill-parti kkonċernata li se tkun, fl-istess waqt, infurmata bir-rimedji li huma disponibbli għaliha skond il-liġijiet fis-seħħ fl-Istat Membru kkonċernat u bil-limiti ta' żmien li huma permessi għall-eżerċizzju ta' dawn ir-rimedji[39].
Minbarra r-rimedji nazzjonali formali li huma disponibbli għall-persuna li tapplika għar-reġistrazzjoni, ċ-ċittadini u l-intrapriżi jistgħu jfittxu soluzzjoni għal problemi ta' approvazzjoni tal-vettura jew ta' reġistrazzjoni tal-karozza permezz tan-netwerk SOLVIT[40].L-użu tas-sistema SOLVIT huwa bla ħlas.
Huwa possibbli wkoll li wieħed idur direttament lejn il-Kummissjoni Ewropea u jressaq ilment kontra xi Stat Membru. Il-Kummissjoni – jekk tqis li xi Stat Membru naqas milli jaqdi l-obbligu tiegħu taħt it-Trattat tal-KE – tista' tagħti bidu għall-proċedimenti ta' ksur kontra l-Istat Membru taħt l-Artikolu 226 KE. [pic][pic][pic]
[1] Id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom
[2] Proposta emendata għad-Direttiva tal-Parlament Ewropew u tal-Kunsill dwar l-approvazzjoni ta’ vetturi bil-mutur u t-trejlers tagħhom, u ta’ sistemi, komponenti u unitajiet tekniċi separati intenzjonati għal vetturi simili, COM(2003) 418, emendata b'COM (2004) 738.
[3] Ir-Regolament tal-Kummissjoni (KE) Nru 1400/2002 tal-31 ta' Lulju 2002 dwar l-applikazzjoni ta' l-Artikolu 81(3) tat-Trattat dwar il-kategoriji ta' ftehim vertikali u prattiċi miftiehma fis-settur tal-vettur bil-mutur (ĠU 203, 1.8.2002)
[4] Id-Direttiva tal-Kunsill 1999/37/KE tad-29 ta' April 1999 dwar id-dokumenti ta' reġistrazzjoni għall-vetturi (ĠU L 138, 01.06.1999) kif emendata bid-Direttiva tal-Kummissjoni 2003/127/KE tat-23 ta' Diċembru 2003 (ĠU L 10, 16.1.2004).
[5] http://europa.eu.int/solvit/site/statistics/index_en.htm).
[6] Il-prinċipji tal-liġi tal-KE li bħalissa japplikaw għal taxxi ta' reġistrazzjoni tal-karozza u taxxi ta' ċirkolazzjoni huma stipulati f'dokument ta' tagħrif mill-Kummissjoni dwar id-drittijiet u d-dmirijiet taċ-Ċittadin Ewropew fuq it-tassazzjoni tal-karozzi trasferiti fi ħdan il-Komunità jew użati regolarment fi vjaġġi transfruntiera, ippubblikat fuq http://ec.europa.eu/taxation_customs/taxation/other_taxes/passenger_car/index_en.htm.
[7] Il-Kummissjoni adottat proposta dwar taxxi relatati mal-karozzi tal-passiġġiera [COM(2005)261 tal-5.7.2006]. Din il-proposta tipprevedi l-abolizzjoni gradwali tat-taxxi ta' reġistrazzjoni fuq perjodu tranżitorju ta' bejn ħames u għaxar snin, u sistema ta' ħlas lura għat-taxxi li jifdal fuq il-karozzi meta karozza rreġistrata fi Stat Membru wieħed tittieħed b'mod permanenti għar-reġistrazzjoni fi Stat Membru ieħor.
[8] Komunikazzjoni interpretattiva tal-Kummissjoni dwar proċeduri għall-approvazzjoni tat-tip u r-reġistrazzjoni ta' vetturi li qabel kienu rreġistrati fi Stat Membru ieħor, ĠU C143, 15.5.1996, p. 4.
[9] Ara l-Artikolu 1 tad-Direttiva tal-Kunsill 70/156/KEE.
[10] i.e. kwalunkwe motoċikletta li taqa' taħt l-ambitu tad-Direttiva 2002/24/KE tal-Parlament Ewropew u tal-Kunsill li għandha x'taqsam ma' l-approvazzjoni tat-tip ta' vetturi bil-mutur b'żewġ jew bi tliet roti (Art. 1.)
[11] Sentenza tal-Qorti tal-Ġustizzja tal-21 ta' Marzu 2002, Cura Anlagen GmbH v Auto Service Leasing GmbH (ASL), Kawża C-451/99 (http://curia.europa.eu/en/content/juris/index.htm)
[12] Id-Direttiva tal-Kunsill 83/182/KEE tat-28 ta' Marzu 1983 dwar eżenzjonijiet mit-taxxa ġewwa l-Komunità għal ċerti mezzi ta' trasport temporanjament importati fi Stat Membru minn Stat Membru ieħor, kif emendata.
[13] Id-Direttiva tal-Kunsill 83/183/KEE tat-28 ta' Marzu 1983 dwar eżenzjonijiet mit-taxxa applikabbli għal importazzjonijiet permanenti minn xi Stat Membru tal-proprjetà personali ta' individwi, kif emendata.
[14] Sentenza tal-Qorti tal-Ġustizzja tat-12 ta' Lulju 2001, Paraskevas Louloudakis v Elliniko Dimosio, Kawża C-262/99.
[15] Id-direttivi applikabbli huma mniżżla fl-Anness IV, Parti I tad-Direttiva 70/156/KEE.
[16] Sentenza tal-Qorti tal-Ġustizzja tad-29 ta' Mejju 1997, Proċedimenti amministrattivi miġjuba minn VAG Sverige AB, Kawża C-329/95.
[17] Sentenza tal-Qorti tal-Ġustizzja tat-22 ta' Jannar 2002, Canal Satélite Digital SL v Adminstración General del Estado, u Distribuidora de Televisión Digital SA (DTS), Kawża C-390/99.
[18] Sentenza tal-Qorti tal-Ġustizzja ta' l-10 ta' Novembru 2005, il-Kummissjoni tal-Komunitajiet Ewropej v ir-Repubblika Portugiża, Kawża C-432/03.
[19] Sentenza tal-Qorti tal-Ġustizzja tal-5 ta' Frar 2004, il-Kummissjoni tal-Komunitajiet Ewropej v ir-Repubblika Franċiża, Kawża C-24/00.
[20] Sentenza tal-Qorti tal-Ġustizzja tal-5 ta' Frar 2004, Proċeduri kriminali kontra John Greenham u Léonard Abel, Kawża C-95/01.
[21] Sentenza tal-Qorti tal-Ġustizzja tas-16 ta' Ottubru 2003, il-Kummissjoni tal-Komunitajiet Ewropej v ir-Repubblika Taljana, Kawża C-455/01.
[22] Sentenza tal-Qorti tal-Ġustizzja tat-12 ta' Ġunju 1986, Bernhard Schloh v. Auto contrôle technique SPRL, Kawża C 50/85, par. 14-16; Sentenza tal-Qorti tal-Ġustizzja tal-21 ta' Marzu 2002, Cura Anlagen GmbH v. Auto Service Leasing GmbH (ASL), par. 62.63.64.
[23] Sentenza tal-Qorti tal-Ġustizzja tal-21 ta' Marzu 2002, Cura Anlagen GmbH v. Auto Service Leasing GmbH (ASL), Kawża C-451/99.
[24] Kif stabbilit fl-Annessi I u II tad-Direttiva 1999/37/KE.
[25] L-Artikolu 7(1) tad-Direttiva 70/156/KEE.
[26] L-Artikolu 4 tad-Direttiva 1999/37/KE.
[27] Skond il-premessa (7) tad-Direttiva 1999/37/KE l-Istati Membri jużaw ċertifikat ta' reġistrazzjoni li jikkonsisti jew f'parti waħda jew f'żewġ partijiet separati, u "fil-preżent huwa xieraq li ż-żewġ sistemi jitħallew jeżistu kontemporanjament". Għaldaqstant, l-Artikolu 3 (1) tad-Direttiva, iċ-ċertifikat ta' reġistrazzjoni jikkonsisti jew f'parti waħda skond l-Anness I jew f'żewġ partijiet skond l-Annessi I u II. Ir-referenza għall-Parti II tapplika biss għall-Istati Membri li jsegwu s-sistema taċ-ċertifikat ta' reġistrazzjoni b'żewġ partijiet separati (Parti I u Parti II).
[28] L-Artikolu 5(2) tad-Direttiva 1999/37/KE.
[29] Id-Direttiva tal-Kunsill 72/166/KEE ta' l-24 t'April 1972 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ assigurazzjoni kontra r-responsabbiltà ċivili fir-rigward ta’ l-użu ta’ vetturi bil-mutur, u ta' l-infurzar ta’ l-obbligu ta’ assigurazzjoni kontra din ir-responsabbiltà, kif emendata.
[30] Kull sewwieq jista' jikseb l-Karta l-Ħadra mingħand l-assiguratur li jkun ħareġ għalih l-assigurazzjoni ta' responsabbiltà tal-karrozzi obbligatorja. Is-Sistema tal-Karta l-Ħadra ġiet introdotta fl-1953 taħt il-patroċinju tal-Kummissjoni Ekonomika għall-Ewropa tan-Nazzjonijiet Uniti u titmexxa mill-Kunsill tal-Bureaux. Il-Karta l-Ħadra tiċċertifika li s-sewwieq għandu mill-inqas l-assigurazzjoni li tkopri terzi persuni minima obbligatorja meħtieġa mil-liġijiet tal-pajjiżi li nżaru (għal aktar tagħrif, ara:http://www.cobx.org/public/NXhomeEng-Public.htm).
[31] Il-Ftehim bejn l-Uffiċċji ta' l-Assiguratur Nazzjonali ta' l-Istati Membri taż-Żona Ekonomika Ewropea ffirmat fit-30 ta' Mejju 2002, imsemmi fl-Anness tad-Deċiżjoni tal-Kummissjoni 2003/564/KE tat-28 ta' Lulju 2003 dwar l-applikazzjoni tad-Direttiva 72/166/KE [Id-Direttiva tal-Kunsill 72/166/KEE ta' l-24 t'April 1972 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ assigurazzjoni kontra responsabbiltà ċivili fir-rigward ta’ l-użu ta’ vetturi bil-mutur u l-infurzar ta’ l-obbligu ta’ assigurazzjoni kontra din ir-responsabbiltà], ĠU L 192, 31/07/2003, p. 0023-0039.
[32] In-Nazzjonijiet Uniti – Il-Kummissjoni Ekonomika għall-Ewropa, it-8 ta' Novembru 1968, kif emendata.
[33] Il-punt 18 tas-sentenza tal-Qorti tal-Ġustizzja tat-23 ta' Ottubru 2003, Administration des douanes et droits indirects v Rioglass SA u Transremar SL, Kawża C-115/02.
[34] Ara s-sentenza tal-Qorti tal-Ġustizzja tat-2 ta' Ottubru 2003, Proċeduri kriminali kontra Marco Grilli, Kawża C-12/02.
[35] L-Artikolu 4(b) tad-Direttiva tal-Kunsill 72/166/KEE.
[36] L-Artikolu 1(3)(b) tad-Direttiva 2005/14/KE tal-Parlament Ewropew u tal-Kunsill tal-11 ta’ Mejju 2005 li temenda d-Direttivi tal-Kunsill 72/166/KEE, 84/5/KEE, 88/357/KEE u 90/232/KEE u d-Direttiva 2000/26/KE tal-Parlament Ewropew u tal-Kunsill dwar l-assigurazzjoni kontra r-responsabbiltà ċivili fir-rigward ta’ l-użu ta’ vetturi bil-mutur, ĠU L 149 tal-11.6.2005, p.14. Għandu jkun implimentat mill-Istati Membri mhux aktar tard mill-11 ta' Ġunju 2007.
[37] Id-Direttiva 1999/37 KE tapplika wkoll għal ċertifikati ta' reġistrazzjoni temporanji, li għandhom ikunu rikonoxxuti mill-Istati Membri bbażati fuq l-Artikolu 1,2 b), u l-Artikolu 4 tad-Direttiva.
[38] L-artikolu 4 a l-ġdid imdaħħal fid-Direttiva tal-Kunsill 90/232/KEE dwar l-assigurazzjoni kontra r-responsabbiltà ċivili fir-rigward ta' vetturi bil-mutur mid-Direttiva 2005/14/KE tal-Parlament Ewropew u tal-Kunsill tal-11 ta' Mejju 2005.
[39] L-Artikolu 12 tad-Direttiva 70/156/KEE.
[40] http://europa.eu.int/solvit/